Inskrywings oop vir SA Suiwelkampioenskap | Netwerk24
Inskrywings oop vir SA Suiwelkampioenskap
Die Suid-Afrikaanse Suiwelkampioenskap begin in Februarie.
Dié jaarlikse suiwelgebeurtenis, wat sedert 1834 deur Agri-Expo aangebied word, word gekenmerk as die grootste en oudste byeenkoms van sy soort in die land. Suiwelprodusente van heinde en ver word genooi om deel te neem.
Volgens die hoofbeoordelaar, Alan Fourie, is die uitsluitlike doel van die kampioenskap om uitnemendheid in die suiwelbedryf te erken en te bevorder. “Die SA Suiwelkampioenskap is een van die enigste kompetisies ter wêreld wat vyf beoordelaars per kategorie gebruik en het die maatstaf geword waarvolgens produsente hulself teen mekaar meet,” sê Fourie.
Die kampioenskap is verdeel in meer as 100 klasse waaruit kaas, jogurt, melk en ander produkte beoordeel sal word. Die wenners in die onderskeie klasse word as SA kampioen bekroon.
Deelnemers ding mee om die gerekende titels van SA Kampioen en die Qualité-merk van gehalte.
Enige suiwelprodusent wie se produkte in die handel beskikbaar is, kan inskryf. Aanlyn-inskrywings is reeds oop en kan ingedien word op die webwerf www.cheesesa.co.za. Die sluitingsdatum vir inskrywings is Donderdag 6 Februarie.
Die beoordeling van produkte vind Donderdag 27 Februarie plaas. Die produk van die jaar sal Vrydag 27 Maart aangewys word by die glansryke Agri-Expo se Qualité-dinee by die GrandWest in Kaapstad.